דרגון בול Z: זעם הדרקון

**דרגון בול Z: אגרוף הדרקון** (באנגלית: **Dragon Ball Z: Explosion of Dragon Punch** או **Dragon Ball Z: Wrath of the Dragon**, ביפנית: **ドラゴンボールZ 龍拳爆発!!悟空がやらねば誰がやる**) הוא סרט קולנוע יפני מסוגת האנימה. את הסרט ביים מיצואו האשימוטו. היה זה הסרט השלושה עשר המבוסס על הסדרה "דרגון בול Z".

הסרט יצא לאור בבתי הקולנוע היפניים ב-15 ביולי 1995, ולאחר מכן עשתה גרסה אנגלית את דרכה אל בתי הקולנוע בצפון אמריקה ב-12 בספטמבר 2006. הסרט גם דובב לעברית.

## עלילה
על כוכב לכת אחר, איש צעיר נמחץ למוות על ידי מפלץ ענק כאשר ברקע נשמע צחוק מרושע, הטוען שהמפלץ עושה את דרכו אל כדור הארץ.

בינתיים בכדור הארץ, גוהאן ווידל (תחת זהויותיהם כגיבורי-על "הסאייה-מן הגדול" ו"הסאייה-מן הגדול 2") מצילים איש זקן שעמד לשים קץ לחייו. האיש הזקן מציג את עצמו בפניהם כהוי, ומציג בפניהם תיבת נגינה מכושפת בה לכוד לטענתו גיבור בשם טאפיון הלכוד בתוכה, בטענה כי טאפיון הוא היחיד שיכול להציל את כדור הארץ מפני כוח רשע חסר תקדים. לאחר נסיונות רבים וכושלים לפתוח את התיבה, הם אוספים את כדורי הדרגון בול ומבקשים משאלה מהדרקון שנרון לפתוח עבורם את התיבה. כשהתיבה נפתחת יוצא ממנה טאפיון אך הוא כועס עליהם ששיחררו אותו בטענה כי בשעה שתיבת הנגינה נפתחה, השתחרר יחד איתו אחד מהחצאים של יצור מפלצתי בשם הילדנגארן, ותיבת הנגינה היא הדבר היחיד שמנע ממנו לשוב ולהשתולל.

טאפיון עוזב את המקום על מנת להתבודד אך עד מהרה טראנקס מוצא אותו ומנסה להתיידד עימו. בינתיים, החצי של הילדנגארן ששוחרר מהתיבה קם לתחייה וזורע הרס ברחבי העיר. גוהאן ווידל מנסים לעצור את היצור אך הם מגלים שהוא לא מוחשי - כלומר, לא ניתן לגעת בו כלל - אלא בשעה שהוא תוקף. הקרב ממשיך עד שטאפיון מוציא את האוקרינה שלו ומנגן בה, מה שגורם למפלצת להיעלם. הוי מופיע בזירה וטוען כי טאפיון הוא האיום האמיתי, ולא הילדנגארן, וזומם לגנוב את כלי הנגינה על מנת להשמידו. טראנקס חוטף את האוקרינה מידיו ומחליט לעמוד לצידו של טאפיון והשניים מתיידדים.

טראנקס לוקח אותו אל ביתו בבניין תאגיד "קפסולה" שם טאפיון מספר לבורמה את סיפורו. לפני אלף שנים, חבורה של מכשפים מרושעים, והוי ביניהם, זממה להשמיד את כל החי ביקום ולשם כך יצרו את המפלץ הנורא הילדנגארן. מסעות הכיבוש של כנופיית המכשפים הובילה את המפלץ אל כוכב הבית של טאפיון, ובנסיון להתמודד עימו יצר הכוהן של הכוכב חרב קסומה ושתי תיבות נגינה. החרב על מנת לחתוך את המפלץ לשניים, ותיבות הנגינה - על מנת ללכוד בהן את חצאיו של המפלץ. התוכנית הצליחה כאשר הכוהן חתך את המפלץ לשניים עם חרבו וטאפיון ואחיו הצעיר, מינוטיה, השתמשו בכלי הנגינה שלהם על מנת לשתק את היצור, ללכוד את חצאיו בתיבות נגינה מכושפות שנשלחו לקצוות היקום. כיוון שחייו של טאפיון קשורים אל חצי המפלץ, טאפיון מתחנן בפני הלוחמים שיהרגו אותו על מנת להשמיד את החצי השני, אך הם מהססים והמפלץ מתאחד עם חציו השני ובכך חוזר למלוא כוחותיו. המפלץ הוא כה חזק שאפילו סון גוקו ומקיטה כסופר סאיאנים, גוהאן בצורתו המיסטית וגוטן אינם יכולים לו.

גוטן וטראנקס מבצעים את ריקוד המיזוג והופכים לגוטנקס. בצורתו כסופר סאיין 3, מפציץ גוטנקס את הילדנגארן במספר רב של כדורי אנרגיה שלכאורה משמידים אותו. אך הילדנגארן שורד את המתקפה, משנה את צורתו לצורה חזקה בהרבה, ומביס את גוטנקס. טאפיון מתכוון להקריב את חייו בנסיון נואש להביס את היצור, ומבקש מטראנקס להורגו, אך טראנקס מהסס והיצור מעיף את טאפיון הצידה ומועך את האוקרינה שלו. הוי חוגג את ניצחונו אך גם הוא נמחץ למוות על ידי המפלצת.

סון גוקו מחליט להתמודד עם המפלצת לבדו והופך לסופר סאיין 3. גוקו מבין שהיצור פגיע במיוחד בשעה שבה הוא תוקף, ומחליט להתגרות ביצור בכך שמעליב אותו ומעורר את זעמו. טראנקס חותך את זנבו של הילדנגארן בחרב של טאפיון, וגוקו מנצל את נקודת התורפה הזו על מנת להשתמש במהלך האולטימטיבי שלו - אגרוף הדרקון - על מנת להשמיד את היצור.

לאחר תבוסתו של הילדנגארן, טאפיון משתמש במכונת הזמן של בורמה על מנת לחזור חזרה אל כוכב הבית שלו בטרם הושמד על ידי המפלץ. לפני שהוא נפרד מטראנקס, הוא מעניק לו במתנה את חרבו.

הסצנות המופיעות בכתוביות הסיום נלקחו מהפרקים המתאימים באנימה בהם נראה טראנקס הבוגר מהעתיד חותך את פריזה עם חרב דומה מאוד לחרב שטאפיון העניק לטראנקס.

## דמויות ומדבבים

## הפקה
היות שהסרט הופק כמעט במלואו על ידי אולפני טואי, הוא איננו מבוסס על המאנגה "דרגון בול" שכתב אקירה טוריאמה. על כן הוא לא נחשב כחלק מהקאנון העלילתי של יקום דרגון בול, ולכן קשה למקם את אירועי הסרט על ציר הזמן הרשמי של הזיכיון. על פי המגזין Daizenshuu עלילת הסרט מתרחשת מעט לאחר תבוסתו של קיד בו, בין פרקים 287 ל-289. עם זאת, טוריאמה בעצמו עיצב את דמויותיהם של מינוטיה והילדנגארן.

הפסקול עבור המקור היפני הולחן על ידי שונסוקה קיקוצ'י, שהלחין את המוזיקה גם עבור שאר האנימה. הפסקול של קיקוצ'י נשאר כמו שהוא גם בדיבוב העברי. המוזיקה של הדיבוב האנגלי, אותו הפיק הסטודיו האמריקני Funimation, הולחנה על ידי נייתן מ. ג'ונסון. ג'ונסון אף למד לנגן על אוקרינה לצורך הלחנת נעימת הנושא של טאפיון.

## קישורים חיצוניים

* דרגון בול זי 13 - זעם הדרקון (2005), באתר "אישים"

## הערות שוליים

קטגוריה:סרטי 1995
זעם הדרקון
קטגוריה:סרטי אנימה
קטגוריה:טואי אנימציה: סרטים
קטגוריה:סרטי אנימה מ-1995